Kimelea (pia: kidusia; kwa Kiingereza parasite) ni kiumbehai ambaye anaishi ndani au juu ya kiumbehai mwingine wa spishi tofauti na kupata virutubishi kutokana na mwili wa kiumbe huyo, ambaye kwa kawaida ni mkubwa zaidi, bila kumpa kiumbe mwenyeji faida yoyote. Kinyume chake, mara nyingi analeta hasara au kusababisha ugonjwa. Vimelea vingi ni vidogo sana vikiishi ndani ya wanyama au binadamu. Vimelea vingine ni vikubwa kiasi cha kuonekana kwa jicho: minyoo inayoishi ndani ya utumbo kama mategu na nematodi nyingine chawa na viroboto vinavyokaa juu ya ngozi na kunyonya damu Vimelea vingine ni vidogo mno, vinaonekana kwa hadubini tu: bakteria na protozoa nyingine, kwa mfano plasmodia zinazosababisha homa ya malaria lava za minyoo kama schistosoma zinazosababisha kichocho baada ya kukua na kuwa minyoo wazima Kuna pia wanyama wakubwa zaidi wanaotumia mbinu za kimelea kwa mfano ndege kama vile kekeo, fumbwe au kinili wanaotega mayai katika matego ya spishi nyingine. Kuna mimea inayopata lishe kwa kutumia moja kwa moja majimaji ya mimea mingine na aina kadhaa kati ya hizi zinaendelea bila kutumia usanisinuru kabisa. Vimelea mara nyingi hudhoofisha viumbehai wenyeji wao vinamoishi na vinaweza kusababisha magonjwa; kwa kawaida haviwaui mara moja, maana kimelea kinachomwua mwenyeji wake kitakosa mahali pa kuishi.